b'\n_START_ARTICLE_\nZenonas Jonu\xc5\xa1as\n_START_PARAGRAPH_\nZenonas Jonu\xc5\xa1as (1917 m. vasario 1 d. Gedrimai, Ylaki\xc5\xb3 vals\xc4\x8dius \xe2\x80\x93 1986 m. vasario 3 d. Majamis, Floridos valstija) \xe2\x80\x93 Lietuvos dirigentas, fagotininkas.\n_START_SECTION_\nBiografija\n_START_PARAGRAPH_\nBrolis Bronius Jonu\xc5\xa1as. 1929\xe2\x80\x931932 m. mok\xc4\x97si \xc5\xa0iauli\xc5\xb3 muzikos mokykloje, nuo 1932 m. Kauno konservatorijoje. Instrumentuot\xc4\x97s ir dirigavimo priva\xc4\x8diai mok\xc4\x97si pas J. Karnavi\xc4\x8di\xc5\xb3 ir B. Dvarion\xc4\x85._NEWLINE_1940 m. Vilniaus filharmonijos simfoninio orkestro pirmasis fagotininkas, v\xc4\x97liau Kauno valstyb\xc4\x97s teatro operos orkestro muzikantas ir policijos orkestro kapelmeisterio pad\xc4\x97j\xc4\x97jas. 1944 m. pasitrauk\xc4\x97 \xc4\xaf Vokietij\xc4\x85, buvo Gubeno miesto teatro operet\xc4\x97s dirigentas, Rebdorfo lietuvi\xc5\xb3 stovyklos choro vadovas. 1947 m. Kaselio-Matenbergo stovykloje sub\xc5\xabr\xc4\x97 ansambl\xc4\xaf \xe2\x80\x9eLituanika\xe2\x80\x9c, kur\xc4\xaf sudar\xc4\x97 pu\xc4\x8diam\xc5\xb3j\xc5\xb3 orkestras, d\xc5\xbeiazo ansamblis, vyr\xc5\xb3 choras, tautini\xc5\xb3 \xc5\xa1oki\xc5\xb3 grup\xc4\x97. 1950 m. i\xc5\xa1vyko \xc4\xaf Kolumbij\xc4\x85. Buvo Kali konservatorijos simfoninio orkestro dirigentas; d\xc4\x97st\xc4\x97 \xc5\xa1ioje konservatorijoje. 1956 m. persik\xc4\x97l\xc4\x97 \xc4\xaf Kartagen\xc4\x85, Kolumbijos karo laivyno pu\xc4\x8diam\xc5\xb3j\xc5\xb3 ir simfoninio orkestro dirigentas, inspektorius, v\xc4\x97liau mokytojavo. Instrumentavo muzikini\xc5\xb3 k\xc5\xabrini\xc5\xb3. 1972 m. persik\xc4\x97l\xc4\x97 \xc4\xaf JAV, apsigyveno Majamyje.'